寄題徑山懷郎簡侍郎
作者：張瓌
朝代：宋

paragraphs: 天地一洲渚，北平南欹危。
幽并深以厚，江浙清且奇。
武林頗英秀，川匯仍山卑。
應接殫天巧，類非人力爲。
徑山最佳處，有巖稱玉芝。
居防俗士駕，地乃賢人宜。
郎公留名德，平時爲羽儀。
引年歸故里，不復衣朝衣。
留侯黄石心，白傅香山期。
結宇名勝外，日與塵事違。
泉石景物狀，盡任諸賢詩。
伊予來東藩，濫持使者麾。
平生愛山水，弗憚命駕之。
當候秋風高，遠造巖下扉。
澣濯纓上塵，散步松間綦。
未能繼高躅，聊用慰所思。